**POZIV ZA ISKAZ INTERESA ZA ČLANSTVO U TEMATSKIM INOVACIJSKIM VIJEĆIMA**

Inovacijsko vijeće za industriju Republike Hrvatske, na prijedlog Ministarstva gospodarstva, poduzetništva i obrta Republike Hrvatske, donijelo je Odluku o osnivanju tematskih inovacijskih vijeća (TIV), radnih tijela za operativnu podršku radu Inovacijskog vijeća za industriju Republike Hrvatske.

Ovim putem Vas pozivamo da iskažete interes za članstvo u jednom od Tematskih inovacijskih vijeća uzimajući u obzir da djelatnost vaše organizacije mora biti relevantna za područje rada TIV-a.

**1. ŠTO JE TEMATSKO INOVACIJSKO VIJEĆE I KOJI SU ZADACI?**

Tematsko inovacijsko vijeće (TIV) se osniva temeljem Strategije pametne specijalizacije Republike Hrvatske za razdoblje od 2016. do 2020. godine (S3) (Narodne novine br. 32/2016) za 5 tematskih prioritetnih područja (TPP) i predstavlja glavno koordinacijsko tijelo za pojedino TPP. Glavni cilj TIV-a je osigurati strateško upravljanje i smjernice za relevantno TPP.

1. Tematsko inovacijsko vijeće za zdravlje i kvalitetu života

2. Tematsko inovacijsko vijeće za energiju i održivi okoliš

3. Tematsko inovacijsko vijeće za promet i mobilnost

4. Tematsko inovacijsko vijeće za sigurnost

5. Tematsko inovacijsko vijeće za hranu i bioekonomiju

Zadaci TIV-a u relevantnom TPP-u uključuju osobito:,

* raspravljanje i predlaganje dugoročne vizije razvoja i definiranje prioriteta,
* kreiranje, u suradnji s nadležnim tijelima, strategije istraživanja, razvoja i inovacija (dalje u tekstu: IRI) za poslovni sektor, usklađene s potrebama gospodarstva, i pripadajućih akcijskih planova,
* koordinaciju provedbe akcijskih planova i aktivnosti vezano uz strategiju IRI za poslovni sektor,
* priprema zalihe projekata poslovnog sektora s odgovarajućim inovacijskim potencijalom za financiranje u skladu sa strategijom IRI za poslovni sektor,
* davanje smjernica za financiranje projekata poslovnog sektora u području IRI, u skladu s industrijskim predviđanjima i trendovima razvoja, radi promicanja strukturnih promjena u hrvatskom gospodarstvu,
* podršku kontinuiranom procesu poduzetničkog otkrivanja, posebice unutar institucionaliziranih struktura, kako bi se osigurala strateška orijentacija, razmjena iskustava, daljnji razvoj, umrežavanje i protok ideja između svih relevantnih dionika,
* poticanje poduzetnika na unapređenje konkurentnosti putem razmjene znanja i transfera tehnologije,
* davanje prijedloga Inovacijskom vijeću za industriju Republike Hrvatske za dodjelu godišnjih nagrada u području inovacija,
* davanje mišljenja, prijedloga, stručnih obrazloženja, izvješća i slično za potrebe Inovacijskog vijeća za industriju Republike Hrvatske.

**2. TKO SE MOŽE PRIJAVITI ZA ISKAZ INTERESA?**

Svako Tematsko inovacijsko vijeće u pravilu se sastoji od predstavnika poslovnog sektora (70%), koje čine predstavnici poduzeća i predstavnici organizacija i udruženja poslovnih subjekata, predstavnika znanstveno-istraživačke zajednice koji djeluju u području relevantnom za pojedini TIV (20%), te predstavnika tijela javne vlasti (10%).

1. Članovi TIV-a iz poslovnog sektora uključuju:

* predstavnike poduzeća koja djeluju u području relevantnom za pojedini TIV i
* predstavnike organizacija i udruženja poslovnih subjekata koji djeluju u području relevantnom za pojedini TIV

1. Članovi TIV-a iz znanstveno-istraživačke zajednice uključuju predstavnike javnih znanstvenih instituta i visokih učilišta koji djeluju u području relevantnom za pojedini TIV. Pravo iskaza interesa imaju samo organizacije koje su upisane u relevantni upisnik pri ministarstvu nadležnom za znanost i obrazovanje.
2. Članovi TIV-a iz tijela javne vlasti obvezno uključuju predstavnika ministarstva nadležnog za gospodarstvo, poduzetništvo i obrt i predstavnika ministarstva nadležnog za znanost i obrazovanje. Ako ukupni broj članova TIV-a iz reda tijela javne vlasti iz Priloga 1. dozvoljava, Tehničko tajništvo TIV-ova zatražit će i dodatno imenovanje predstavnika iz drugih ministarstava ili drugih tijela javnih vlasti koja djeluju u području relevantnom za pojedini TIV.

Dodatne informacije o mogućim prijaviteljima možete naći u Metodologiji za izbor članova TIV-a.

**3. NA KOJI NAČIN SE ODABIRU I IMENUJU ČLANOVI TIV-ova?**

Članovi TIV-a biraju se sukladno kriterijima i načinu imenovanja koji se utvrđuju Metodologijom izbora članova Tematskih inovacijskih vijeća (Prilog 1.).

Inovacijsko vijeće za industriju glasovanjem, temeljem prijedloga za imenovanje, donosi odluku o imenovanju članova TIV-a te potvrđuje njegovu uspostavu.

Predsjednik i zamjenik predsjednika TIV-a biraju se na prvoj sjednici TIV-a između imenovanih članova iz reda velikih poduzeća ili MSP-a s relevantnim iskustvom u području istraživanja, razvoja i inovacija te iskustvom u suradnji s drugim dionicima inovacijskog sustava, u području relevantnom za TIV.

Tehničko tajništvo TIV-a, temeljem izbora na prvoj sjednici TIV-a, dostavlja prijedlog kandidata za predsjednika i zamjenika predsjednika TIV-a Inovacijskom vijeću za industriju koje ih imenuje.

**4. NA KOJI NAČIN SE PRIJAVITI?**

Iskaz interesa se dostavlja u za to pripremljenim obrascima koji se nalaze u prilogu ovog poziva. Obrasci su pripremljeni ovisno koja vrsta organizacije se prijavljuje, odnosno njezin predstavnik, a sukladno traženim informacijama iz Metodologije izbora članova Tematskih inovacijskih vijeća.

**Iskaz interesa za članstvo u TIV-ovima (Obrazac za iskaz interesa i životopis predloženog predstavnika) potrebno je dostaviti ovjereno i skenirano elektroničkom poštom na adresu tivtajnistvo@hgk.hr ili poštom na adresu Hrvatska gospodarska komora, Rooseveltov trg 2, 10000 Zagreb, s naznakom „prijedlog članova TIV-ova“, najkasnije u roku od 15 dana od dana primitka ovoga poziva odnosno od objave poziva na mrežnim stranicama MGPO, MZO i HGK.**

Iskazi interesa zaprimljeni izvan roka neće se uzimati u obzir.